**UNIUNEA NAŢIONALĂ A BAROURILOR DIN ROMÂNIA**

***CONSILIUL UNIUNII***

**HOTĂRÂREA nr. 117**

***29-30 ianuarie 2021***

**privind cotele de contribuție la sistemul C.A.A**

*În conformitate cu dispozițiile art. 65 lit. s) din Legea 51/1995 privind organizarea și exercitarea profesiei de avocat, republicată și ale art. 20 alin. (3) din Legea 72/2016 privind sistemul de pensii și alte drepturi de asigurări sociale ale avocaților;*

*Ținând cont de situația financiară a sistemului Casei de Asigurări a Avocaților (în continuare, C.A.A.) și de propunerea Consiliului de Administrație al C.A.A., astfel cum au fost prezentate în ședința Consiliului Uniunii Naționale a Barourilor din România (în continuare, U.N.B.R.) din 29-30.01.2021 și în Adresa 17.11.2020, comunicată către membrii Consiliului în 10.12.2020;*

*Luând în calcul rata inflației de 2,25%, cifră apreciată ca fiind rata inflației pe anul 2020;*

*Având în vedere că, pentru venitul de referință propus de CAA și aprobat de Consiliul UNBR în cuantum de 2.840 lei, actuala cotă de contribuție minimă duce la acumularea unui punctaj de pensie aferent mai mic decât 1 punct de pensie lunară, ceea ce ar conduce la dezavantaje majore către contribuabili,*

*La propunerea Filialei București a CAA, însușită de către Consiliul de administrație a C.A.A., care s-a întrunit de urgență și a adoptat și a înaintat o propunere în acest sens către Consiliul U.N.B.R.*

*Având în vedere poziția Comisiei Permanente a UNBR, întrunită în sistem videoconferință în 18.12.2020 și în format fizic, în 28.01.2021, precum și dezbaterile din ședința Consiliului U.N.B.R.,*

*Consiliul U.N.B.R. întrunit în ședința din* ***29-30.01.2021****, adoptă prezenta:*

**HOTĂRÂRE:**

**Art. 1** **– (1) Se menține contribuția procentuală individuală obligatorie a tuturor avocaților cu drept de exercițiu al profesiei la sistemul C.A.A. la valoarea de 11%** din venitul brut din profesie realizat de avocat, dar nu mai puțin de suma reprezentând cota minimă obligatorie și nici mai mult de suma reprezentând cota maximă de contribuție obligatorie.

**(2)** **Se stabilește cota minimă de contribuție obligatorie pentru avocații definitivi la valoarea de 312 lei**, aferentă unui venit brut de 2.840 lei.

**(3)** **Se menține cota minimă de contribuție obligatorie pentru avocații stagiari la valoarea de 80 lei**, aferentă unui venit brut de 723 lei.

**(4)** **Se stabilește cota maximă de contribuție obligatorie la valoarea de 1562 lei**, atât pentru avocații stagiari cât si pentru cei definitivi, aferentă unui venit brut de 14.200 lei.

**Art. 2 –** Cotele de contribuție la sistemul C.A.A. prevăzute la art. 1 se aplică pentru veniturile realizate din onorariile de avocat începând cu data de ***01 ianuarie 2021***.

**(2)** La aceeași dată își încetează aplicabilitatea Hotărârea Consiliului UNBR nr. 72/13.04.2020.

**Art. 3** **– (1)** Prezenta hotărâre se comunică Consiliului UNBR, C.A.A. şi barourilor prin poștă electronică şi se publică pe website-ul [www.unbr.ro](http://www.unbr.ro/).

**(2)** Barourile vor asigura publicitatea hotărârii pe raza teritorială de competență.

**Art. 4. –** Consiliul C.A.A., filialele C.A.A. şi barourile vor lua măsuri pentru ducerea la îndeplinire a prezentei decizii.

**C O N S I L I U L U. N. B. R.**